text: Havørreder får det bedre i Horsens
  19 maj 2011 kl. 11.00
  Horsens Kommune skaber bedre levevilkår for havørreder.
  Det skaber Horsens Kommune nu i samarbejde med Naturstyrelsen Trekantområdet.
   
  Forbedringen består af en faunapassage ved Rold Sø i Rold Skov på sydsiden af Horsens Fjord.
   
  - Vi er i fuld gang med at opfylde de krav, der står i vandplanen, og et af tiltagene er denne opstemning ved Rold Sø, så der skabes passage for fiskene. Højdeforskellen på de 2,5 meter er udlignet ved at lave et nyt vandløb på 120 meter. Det nye vandløb er beklædt med sten for at sikre, at det ikke eroderer, fortæller Tony Bygballe, Naturområdet.
   
  Vandrefisk har ikke tidligere kunnet passere opstemningen for at komme længere op i vandsystemet. Men med projektet er der åbnet for ca. 5 kilometer vandløb, som fisk fra fjorden nu kan komme op til.
   
  Interesserede kan se det nye projekt ved at parkere på p-pladsen ved Rold Skov og følge skiltene til Rold Sø ? en travetur på ca. 700 meter.
  